b"\n_START_ARTICLE_\nSantiago de Riba i d'Espanya\n_START_SECTION_\nBiografia\n_START_PARAGRAPH_\nEra fill de l'advocat Francesc de Riba i Milans i emparentat amb Ferran de Sagarra i de Siscar. Llicenciat en dret, el 1907 fou nomenat jutge municipal de Santa Coloma de Gramenet i procurador del districte judicial de Granollers. Vinculat a la Lliga Regionalista, el 1913 fou escollit regidor a l'ajuntament de Barcelona pel districte 2 i el 1921 seria elegit diputat de la Diputaci\xc3\xb3 de Barcelona. Tamb\xc3\xa9 fou membre del Consell Permanent de la Mancomunitat de Catalunya i el 1919 ingress\xc3\xa0 a la Societat Econ\xc3\xb2mica Barcelonesa d'Amics del Pa\xc3\xads._NEWLINE_El 1924 fou nomenat novament regidor de l'ajuntament de Barcelona, per\xc3\xb2 al cap de poc fou destitu\xc3\xaft. Com a membre del Col\xc2\xb7legi d'Advocats de Barcelona el 1925 fou un dels advocats defensors dels militants de Bandera Negra implicats en el complot del Garraf. El 1927 fou detingut sota l'acusaci\xc3\xb3 de conspirar contra la Dictadura de Primo de Rivera i va compartir cel\xc2\xb7la amb Llu\xc3\xads Companys. El 1930 fou assessor de la Confederaci\xc3\xb3 Sindical Hidrogr\xc3\xa0fica del Pirineu Oriental._NEWLINE_Durant la Segona Rep\xc3\xbablica Espanyola destac\xc3\xa0 com a president de l'Institut Agr\xc3\xadcola Catal\xc3\xa0 de Sant Isidre, nomenat en 1931. Va anar a Madrid per tal d'impedir l'aprovaci\xc3\xb3 de la Llei de Contractes de Conreu, i en no aconseguir-ho el 1934 cess\xc3\xa0 en el c\xc3\xa0rrec i fou substitu\xc3\xaft per Josep Cirera i Volt\xc3\xa0, menys conciliador i defensor de mesures en\xc3\xa8rgiques contra els rabassaires. L'agost de 1936 fou arrestat per les patrulles de control, interrogat a la txeca de Sant Elies i posteriorment assassinat al cementiri de Montcada i Reixac."